વાંસદા વનવિભાગની પૂર્વ રેંજમાંથી મળતી માહિતી મુજબ સરા ગામમાં આવેલા દુકાનફળિયામાં રહેતા નિર્મળાબેન ઘેલાભાઈ પટેલના ઘરના કોઢારમાં ચાર દિવસ પહેલાં મળસ્કે દીપડાએ બકરી ઉપર હુમલો કરી શિકાર કરવાનો પ્રયાસ કર્યો હતો. બકરીને ઘાયલ કરી હતી. આ ઘટનાએ લોકોને ચોંકાવી દીધા હતાં. સરાના સરપંચે વાંસદા વનવિભાગની પૂર્વ રેંજના આર.એફ.ઓ આર.વી.પરમારને જાણ કરતા પરમારે તુરંત બનાવ વાળી જગ્યાએ નિરીક્ષણ કરી સ્ટાફ પાસેથી પાંજરૂ ગોઠવી દીપડા પકડવાના ચક્રો ગતિમાન કર્યા હતા. ગુરુવારે મળસ્કે દીપડો પાંજરે પુરાયો હતો. વનવિભાગનું કહેવું હતું કે, દીપડો અંદાજે એકથી દોઢ વર્ષનો છે. હાલમાં દીપડાને સરા ગામમાં નર્સરી ખાતે રાખવામાં આવ્યો છે. દીપડાને જંગલમાં મુક્ત કરવા માટેની કાર્યવાહી મદદનીશ વન સંરક્ષક વલસાડની મંજૂરીથી આર.એફ.ઓ આર.વી.પરમારે શરૂ કરી છે.